**RAAMLEPING**

**Riigi Tugiteenuste Keskus**, registrikood 70007340 (edaspidi raamlepingu haldaja), mida esindab \_\_\_\_\_\_ alusel \_\_\_\_\_\_\_\_\_\_\_\_\_\_\_\_\_\_\_

ja

\_\_\_\_\_\_\_\_\_\_\_\_\_\_\_\_ (edaspidi müüja), registrikood \_\_\_\_\_\_\_\_\_\_, mida esindab juhatuse liige või esindaja volituse alusel\_\_\_\_\_\_\_\_\_

edaspidi ka pool või pooled, sõlmisid raamlepingu alljärgnevas:

1. **Üldsätted**
   1. Raamleping on sõlmitud riigihanke „Kantseleitarvete ostmine“ (viitenumber 276810) (edaspidi riigihange) tulemusena.
   2. Kui ei ole märgitud teisiti, kasutatakse raamlepingus mõistet „leping“ raamlepingu tähenduses.
   3. Lepingu lahutamatuteks osadeks on riigihanke alusdokumendid, müüja pakkumus, pooltevahelised kirjalikud teated ning lepingu muudatused ja lisad.
   4. Lepingul on selle sõlmimise hetkel järgmised lisad:
      1. Lisa 1 – Ostjad ja tarneaadressid;
      2. Lisa 2 – Maksumuse vorm.
   5. Ostjatena käsitletakse lepingu raames lepingu lisas 1 nimetatud hankijaid. Ostjad on edaspidi märgitud ka kui pool või pooled.
   6. Iga ostja esitab tellimusi, tasub tellimuste eest, kohaldab vajadusel õiguskaitsevahendeid ja kasutab muid käesolevas lepingus sätestatud õigusi ja kohustusi eraldiseisvalt.
2. **Raamlepingu eesmärk ja ese**
   1. Raamlepingu eesmärk on määrata kindlaks tingimused, kuidas toimub lepingu kehtivuse ajal lepingu esemeks olevate asjade ostmiseks hankelepingute sõlmimine ostjate ning müüja vahel.
   2. Lepingu esemeks on kantseleitarvete ostmine (edaspidi asjad). Kantseleitarvetena käsitletakse käesoleva lepingu raames tehnilises kirjelduses loetletud tooteid ning hanke eseme hulka kuuluvaid kontoritöös vajalikke väikevahendeid sh kirjutusvahendid, paberikaubad, dokumentide haldusvahendid ja –tarvikud, esitlusvahendid, jm kontoritöö tooted.
   3. Asjade täpsem kirjeldus on toodud riigihanke alusdokumentides ja müüja pakkumuses.
   4. Hanke alusdokumentides toodud ostetavate asjade kogused on indikatiivsed. Ostjal on õigus neid lepingu täitmise käigus vastavalt vajadusele muuta. Samuti võivad muutuda ostja tarneaadressid.
   5. Raamleping ilma hankelepinguta ei kohusta ostjat asju ostma.
   6. Lepingule alla kirjutamisega kinnitab müüja, et ta on võimeline tähtaegselt tarnima riigihanke alusdokumentides määratud asjade kogused ostjalt vastava tellimuse saamisel.
   7. Asjade ostmist rahastatakse ostjate eelarvest või võidakse rahastada välisvahenditest.
3. **Tellimuse esitamine raamlepingu alusel**
   1. Hankelepinguna käsitletakse raamlepingu alusel ostjate esitatud tellimusi. Hankeleping sõlmitakse kirjalikult juhul, kui see tuleneb asutusesisesest hanke- või lepingute sõlmimise korrast.
   2. Ostja esitab tellimusi vajaduspõhiselt.
   3. Tellimuste esitamine toimub müüja veebipõhise tellimiskeskkonna kaudu või lepingus määratud müüja kontaktisikule e-kirja saatmise teel.
      1. Ostjal on õigus osta asju müüja müügikohas kohapeal.
   4. Tellimuse esitamine veebipõhise tellimiskeskkonna kaudu:
      1. Peab olema võimalik kirjalikku taasesitamist võimaldavas vormis tellimuste esitamine, nende muutmine ja vajadusel tühistamine.
      2. Tellimuse tegemisel peab olema võimalik näha asjade saadavust ja eeldatavat tarneaega.
      3. Tellimuse esitamise järgselt peab olema võimalik näha tellimuse staatust ja tellimuste ajalugu.
      4. Ostjal on õigus muuta tellimust tingimusel, et asjad ei ole müüja poolt veel välja saadetud.
   5. Tellimuse esitamine e-kirja teel:
      1. Tellimuses peab olema näha asjade nimetus, kogus, ühik, soovitav tarneaeg ja -koht. Tellimus tuleb esitada müüja kontaktisiku e-posti aadressil. Asjade täpne üleandmise aeg lepitakse kokku poolte kontaktisikute vahel.
      2. Tellimuse kättesaamisest teavitab müüja ostjat hiljemalt tellimuse esitamisele järgneval tööpäeval ostja kontaktisiku e-posti aadressil.
      3. Tellimus ja tellimuse kinnitus esitatakse kirjalikku taasesitamist võimaldavas vormis.
      4. Ostjal on õigus muuta tellimust tingimusel, et asjad ei ole müüja poolt veel välja saadetud.
4. **Tellimuse täitmise tingimused**
   1. Tellimuse esitamisel veebipõhine tellimiskeskkond peab olema kasutajasõbralik, sisaldama kõiki lisas 2 pakutud müüja tooteid, mis peavad olema kergelt leitavad/tuvastatavad, võimalusel tootepiltidega ja ühikhindu.
   2. Müüja annab ostjale üle asjad, mille kvaliteet, kogus ja omadused vastavad hanke alusdokumentides, tellimuses ja pakkumuses sätestatule. Hanke alusdokumentides määratlemata omaduste osas peavad asjad olema vähemalt keskmise kvaliteediga ja vastama sarnastele asjadele tavaliselt esitatavatele nõuetele.
   3. Asjad peavad vastama hanke alusdokumentides esitatud tehnilistele nõuetele.
   4. Müüja tarnib asjad ostja asukohta hiljemalt 3 tööpäeva jooksul tellimuse esitamisest, kui poolte vahel ei ole kokku lepitud erinevat aega. Ostja kohustub asjad vastu võtma.
   5. Asjade transpordikulud peavad sisalduma asjade maksumuses. Müüja peab asjade kohale toimetamisel tagama asjade kvaliteedi säilimise ja järgima lepingu objektiks olevatele asjadele tavaliselt esitatavaid transportimise tingimusi.
   6. Asjade üleandmine toimub saatelehega:
      1. Saatelehel fikseeritakse vajadusel asjade vastuvõtmisel ilmnenud puudused ja määratakse tähtaeg puuduste kõrvaldamiseks;
      2. Kui asjadel on üleandmisel olulised puudused, on ostjal õigus keelduda asjade vastuvõtmisest. Sellisel juhul on müüja kohustatud ostja nõudmisel, asjad vahetama ümber puudusteta asjade vastu 2 päeva jooksul või alandama asjade maksumust.
   7. Juhul kui üleantavatel asjadel esineb vähemalt 3 (kolmel) korral samalaadseid puudusi, on ostjal õigus nõuda müüjalt tarnitavate asjade vahetamist. Seejuures peavad uued tarnitavad asjad vastama hanke alusdokumentidele ega tohi kaasa tuua ostja jaoks lepingus fikseeritud hinna suurenemist.
   8. Asjade omandiõigus ja juhusliku hävimise ning kahjustumise riisiko läheb müüjalt ostjale üle saatelehe allkirjastamisega.
5. **Lepingu maksumus ja tellimuse tasumise tingimused**
   1. Lepingu eeldatav maksumus on lepingu alusel esitatavate tellimuste maksimaalne kogumaksumus summas 700 000 eurot käibemaksuta (lepingu hind), mis jaguneb kõigi ostjate vahel.
   2. Ostja tasub müüjale asjade eest vastavalt pakkumuses fikseeritud hinnale, mis on toodud lepingu lisas 2. Hinnale lisandub käibemaks õigusaktides sätestatud korras.
      1. Kui pakkumuse esitamise ajal ei olnud müüja käibemaksukohustuslane või tal ei olnud kohustust käibemaksu arvestada, kuid selline kohustus tekkis pärast pakkumuse esitamist või lepingu täitmise käigus, peab müüja arvestama, et pakkumuses fikseeritud hind sellest käibemaksu võrra ei suurene.
   3. Tellimuse maksumus lepingu tähenduses on tellimuses esitatud asjade koguse ja ühikuhindade maksumuse alusel arvestatud summa.
   4. Lepingu hind sisaldab asjade kohale toimetamist ostjate asukohta, mis on sätestatud hanke alusdokumentides ja lepingu lisas 1*.*
   5. Juhul kui, igakordselt asjade ostmise hetkel, müüb maksumuse vormis (lisa 2) nimetatud kantseleitarbeid veel soodsama hinnaga, kui ostjale kehtiv hind, kehtib ostjale alati kõige soodsam hind.
   6. Müüjal ei ole lepingu kehtivuse ajal õigust asjade hinda tõsta. Hinna alandamine on lubatud.
   7. Ostja tasub asjadeeest pärast saatelehe allkirjastamist ja selle alusel esitatud arve saamist. Müüja esitab arve vastavalt esitatud tellimusele. Igale ostjale (ostjad on toodud riigihanke alusdokumendis „Ostjad ja tarneaadressid“) esitatakse eraldi arve, iga ostja tasub ostetud asjade eest eraldi (sh ka pretensioonid esitab iga ostja ise enda tellitud kauba osas).
   8. Müüja esitab ostjale arve e-arvena. Arvele tuleb märkida riigihanke viitenumber 276810, 15-kohaline hankelepingu lepinguosa viitenumber (leitav riigihangete registrist hankelepingu juurest) ja ostja ja müüja kontaktisikute andmed.
   9. Ostja tasub müüjale 21 kalendripäeva jooksul nõuetekohase arve saamisest.
6. **Poolte vastutus ja vääramatu jõud**
   1. Lepingust tulenevate kohustuste täitmata jätmise või mittekohase täitmisega teisele poolele tekitatud otsese varalise kahju eest kannavad pooled täielikku vastutust selle kahju ulatuses.
   2. Müüja vastutab igasuguse lepingurikkumise eest eelkõige, kui müüja ei ole lepingut täitnud, asjadei vasta lepingus sätestatud nõuetele, asjadei ole tähtaegselt üle antud või müüja ei esita asjade üleandmisel selle kohta nõuetekohast dokumentatsiooni vms. Müüja ei vastuta asjade puuduste eest, kui need on tingitud asjade ebaõigest kasutamisest või hooldamisest ostjate poolt.
   3. Kui sama rikkumise eest on võimalik nõuda leppetrahvi mitme sätte alusel või sama rikkumise eest on võimalik kohaldada erinevaid õiguskaitsevahendeid, valib õiguskaitsevahendi ostja. Leppetrahvi nõudmine ei mõjuta õigust nõuda täiendavalt ka kohustuste täitmist ja kahju hüvitamist.
   4. Ostja esitab pretensiooni 5 (viie) tööpäeva jooksul asjade mittevastavusest teada saamisest arvates.
      1. Pretensioonis fikseeritakse asjades ilmnenud puudused ja määratakse tähtaeg puuduste kõrvaldamiseks. Ostja võib nõuda puudustega asjade puudusteta asjade vastu ümber vahetamist, kui sellega ei põhjustata müüjale ebamõistlikke kulusid või põhjendamatuid ebamugavusi. Kui müüja rikub lepingust tulenevat kohustust, mille heastamine ei ole võimalik või kui ostjal ei ole heastamise vastu huvi, tähtaega puuduste kõrvaldamiseks ei määrata.
      2. Ostjal on õigus puuduste kõrvaldamise nõude asemel alandada tellimuse maksumust.
   5. Lisaks lepingu täitmise nõudele või täitmisnõude asemel on ostjal õigus nõuda leppetrahvi kuni 10% tellimuse maksumusest, iga rikkumise eest, kui müüja ei ole asju üle andnud või ei vasta müüja poolt üle antud asjad lepingutingimustele.
   6. Lepingus sätestatud asjadetellimuses määratud tähtajast või lepingu alusel määratud tähtajast mittekinnipidamise korral on ostjal õigus nõuda müüjalt leppetrahvi kuni 0,05% tellimuse maksumusest iga viivitatud päeva eest.
   7. Kui müüja ei täida lepinguga võetud kohustusi, ei paranda või ei vaheta ümber puudustega asju ja müüja viivitust saab lugeda oluliseks lepingurikkumiseks, on ostjal õigus osta mittetäidetud või mittenõuetekohaselt täidetud mahus asjad kolmandatelt isikutelt ning nõuda lisaks leppetrahvile kolmandatelt isikutelt ostetud asjadele kulunud summa ning tellimuse maksumuse vahe hüvitamist müüja poolt ja/või leping erakorraliselt ühepoolselt lõpetada.
   8. Kui ostja viivitab lepingus sätestatud rahaliste kohustuste täitmisega, on müüjal õigus nõuda ostjalt viivist kuni 0,05% tasumata summalt päevas, kuid mitte rohkem kui 5% tellimuse maksumusest.
   9. Lepingu punktis 8 sätestatud konfidentsiaalsuskohustuse rikkumisel müüja või lepingu punktis 8.4 nimetatud isikute poolt on raamlepingu haldajal õigus nõuda müüjalt leppetrahvi kuni 5000 eurot ja/või leping erakorraliselt ühepoolselt üles öelda.
   10. Lepingus sätestatud kohustuste mittetäitmise või mittenõuetekohase täitmise korral, kui neid saab lugeda oluliseks lepingurikkumiseks, on ostjal õigus leping erakorraliselt ühepoolselt lõpetada, teatades sellest müüjale kirjalikus vormis avaldusega. Lepingu rikkumist loetakse oluliseks eelkõige VÕS § 116 lg 2 kirjeldatud asjaoludel.
       1. Lepingu oluliseks rikkumiseks, kui rohkem kui 5 korral ei vasta müüja poolt tarnitud asjad lepingutingimustele või müüja on rohkem kui 5 korral tarnega hilinenud rohkem kui 14 kalendripäeva. Sellise rikkumise korral on ostjal õigus nõuda leppetrahvi kuni 5% (viis protsenti) lepingu hinnast ja/või leping erakorraliselt ühepoolselt lõpetada.
   11. Leppetrahvid ja viivised tuleb tasuda 14 kalendripäeva jooksul vastava nõude saamisest. Ostjal on õigus asja eest tasumisel tasaarveldada leppetrahvi summa lepingu alusel tasumisele kuuluva summaga.
   12. Pooled ei vastuta lepingust või õigusaktidest tuleneva kohustuse rikkumise eest, kui kohustuse rikkumise põhjustas vääramatu jõud. Vääramatu jõu ja rikkumise vabandatavuse osas kohaldavad pooled võlaõigusseaduses (VÕS) §-s 103 sätestatut.
       1. Vääramatu jõuna ei käsitleta pakkumuste esitamise tähtpäeva seisuga õigusaktidega kehtestatud piiranguid. Vääramatu jõu kohaldumise üheks eelduseks on asjaolu ettenägematus. Pakkumuste esitamise tähtpäeva seisuga kehtivad piirangud olid lepingu pooltele teada ning kõik tegevused planeeriti arvestades pakkumuste esitamise tähtpäeva seisuga kehtivat olukorda. Kui kehtestatakse täiendavad piirangud, mis takistavad lepingu täitmist, on poolel õigus tugineda vääramatule jõule.
   13. Õiguskaitsevahendite kohaldamine või kohaldamata jätmine, sh leppetrahvi nõudmine ja selle ulatus, oleneb rikkumise iseloomust, tagajärgedest kahjustatud poolele ja muudest lepingulist suhet mõjutavatest teguritest ning toimub VÕSi alusel.
7. **Teadete edastamine ja poolte esindajad** 
   1. Teadete edastamine toimub üldjuhul kirjalikku taasesitamist võimaldavas vormis. Juhul kui teate edastamisel on olulised õiguslikud tagajärjed, peavad teisele poolele edastatavad teated olema edastatud kirjalikus vormis, muuhulgas näiteks poolte lepingu lõpetamise avaldused, samuti poole nõue teisele poolele, mis esitatakse tulenevalt lepingu rikkumisest jms. Kirjaliku vormiga on võrdsustatud digitaalselt allkirjastatud vorm.
   2. Lepinguga seotud teated edastatakse teisele poolele lepingus märgitud volitatud esindajatele. Kontaktandmete muutusest on pool kohustatud koheselt informeerima teist poolt. Kuni kontaktandmete muutusest teavitamiseni loetakse teade nõuetekohaselt edastatuks, kui see on saadetud poolele lepingus märgitud kontaktandmetel.
   3. Kirjalik teade loetakse poole poolt kättesaaduks, kui see on üle antud allkirja vastu või kui teade on saadetud postiasutuse poolt tähitud kirjaga poole poolt teatatud aadressil ja postitamisest on möödunud 5 kalendripäeva. E-posti teel, sh digitaalselt allkirjastatud dokumentide, saatmise korral loetakse teade kättesaaduks e-kirjas näidatud saatmise kellaajal.
   4. Poolte volitatud esindajad on:
      1. Raamlepingu haldaja volitatud esindaja lepingu täitmisega seotud küsimustes on \_\_\_\_\_\_\_\_\_\_\_\_ nimi \_\_\_\_\_\_\_\_\_\_\_\_\_\_\_\_\_, telefon \_\_\_\_\_\_\_, e-post \_\_\_\_\_\_\_\_\_\_\_\_;
      2. Müüja volitatud esindaja lepingu täitmisega seotud küsimustes on \_\_\_\_\_\_\_\_\_\_\_\_ nimi ­­­\_\_\_\_\_\_\_\_\_\_\_\_\_\_\_\_\_, telefon \_\_\_\_\_\_, e-post \_\_\_\_\_\_\_\_\_\_\_\_.
   5. Raamlepingu haldaja kontaktisik on\_\_\_\_\_, tel \_\_\_\_\_\_, e-post \_\_\_\_\_\_\_\_\_\_\_\_\_.
   6. Müüja kontaktisik on \_\_\_\_\_\_\_\_\_\_, tel \_\_\_, e-post \_\_\_\_\_\_\_\_\_.
   7. Ostja kontaktisikuteks tellimuste esitamisega seotud küsimustes on lepingu lisas 1 nimetatud isikud.
   8. Raamlepingu haldaja kontaktisikul on õigus esindada raamlepingu haldajat kõikides lepingu täitmisega seotud küsimustes. Lepingu muutmise, lepingu lõpetamise ning leppetrahvi, viivise või kahjude hüvitamise nõude esitamise osas on raamlepingu haldaja kontaktisikul õigus esindada raamlepingu haldajat ainult raamlepingu haldaja esindusõigusliku isiku kirjaliku volituse olemasolul.
   9. Ostja kontaktisikul on õigus esindada ostjat kõikides lepingu täitmisega seotud küsimustes. Lepingu muutmise, lepingu lõpetamise ning leppetrahvi, viivise või kahjude hüvitamise nõude esitamise osas on ostja kontaktisikul õigus esindada ostjat ainult vastava volituse olemasolul.
   10. Müüja kontaktisikul on õigus esindada müüjat kõikides lepingu täitmisega seotud küsimustes. Lepingu muutmise, lepingu lõpetamise ning leppetrahvi, viivise või kahjude hüvitamise nõude esitamise osas on müüja kontaktisikul õigus esindada müüjat ainult vastava volituse olemasolul.
8. **Konfidentsiaalsus ja andmekaitse**
   1. Müüja kohustub tagama, et tema esindajad, töötajad, lepingupartnerid ning muud isikud, keda ta oma kohustuste täitmisel kasutab, oleksid lepingus sätestatud konfidentsiaalsuse kohustusest teadlikud ning nõudma nimetatud isikutelt selle kohustuse tingimusteta ja tähtajatut täitmist.
   2. Lepingu täitmisel müüjale või müüjaga seotud isikutele teatavaks saanud isiku- ja turvaandmed ning muu vastavalt markeeritud teave ja asjaolud, mille avalikuks tulek võiks kahjustada ostja huve, on konfidentsiaalne. Vastavasisulise informatsiooni kolmandale isikule kättesaadavaks tegemist müüja või müüjaga seotud isiku poolt käsitletakse kui lepingu olulist rikkumist. Lepingu alusel konfidentsiaalseteks andmeteks loetakse ka vahetult asja tarnimise, paigaldmise, ostja töötajate koolitamisega vms ostja kohta müüjale teatavaks saanud teave. Müüjal ei ole õigust nimetatud teavet avaldada ega muul viisil töödelda.
   3. Müüja võib avaldada konfidentsiaalset informatsiooni, sealhulgas isikuandmeid üksnes nendele isikutele, kellele vastav õigus tuleb õigusaktidest või isikutele kes seda teavet vajavad lepinguliste kohustuste täitmiseks ja keda on teavitatud, et selline informatsioon on konfidentsiaalne ja nad on seotud konfidentsiaalsuskohustusega. Kui isikule avaldatakse lepinguliste kohustuste täitmiseks isikuandmeid, on müüja kohustatud tagama, et isik, kellele isikuandmeid avaldatakse, järgib lepingus ja õigusaktides sätestatud isikuandmete töötlemise nõudeid.
   4. Konfidentsiaalne informatsioon ei hõlma endas informatsiooni, mis on avalikult teadaolev või mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil. Müüjal ei ole õigust kasutada konfidentsiaalset teavet kasu saamise eesmärgil või kolmandate isikute huvides.
   5. Müüja kohustub tagama lepingu täitmise käigus isikuandmete töötlemise õiguspärasuse ning vastavuse isikuandmete kaitse üldmääruses (EL 2016/679) ja teistes andmekaitse õigusaktides sätestatud nõuetele, sh täitma organisatsioonilisi, füüsilisi ja infotehnoloogilisi turvameetmeid konfidentsiaalsete andmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest.
   6. Müüjal ega müüjaga seotud isikutel ei ole õigust anda lepingu raames teateid pressile, meediale, üldsusele või teistele auditooriumidele ilma ostja eelneva kirjalikku taasesitamist võimaldavas vormis antud nõusolekuta. Meediapäringute korral tuleb müüja vastus kooskõlastada raamlepingu haldaja ja asjassepuutuva ostjaga.
9. **Lepingu kehtivus, muutmine ja lõpetamine**
   1. Leping jõustub allkirjastamisest ja kehtib 24 kuud või kuni lepingus sätestatud maksimaalse maksumuse täitumiseni. Lepingu lõppemine ei mõjuta selliste kohustuste täitmist, mis oma olemuse tõttu kehtivad ka pärast lepingu lõppemist.
   2. Kui lepingu täitmise käigus ei ole pakkumuses esitatud asju võimalik enam tarnida (ei toodeta enam, toimuvad muudatused tootearenduses vms objektiivsetel põhjustel), peab müüja pakkuma asenduseks samaväärseid, hanke alusdokumentidele vastavaid asju. Asendamine tuleb tarnimisele eelnevalt viivitamatult ostjaga kooskõlastada. Kooskõlastamiseks esitatakse ostjale riigihanke pakkumuses nõutud asjade tehnilisele kirjeldusele vastavust tõendavad andmed. Asendatavate asjade ühikuhinda ei ole lubatud tõsta. Hinna alandamine on lubatud. Kui asendatavad asjad ei vasta hanke alusdokumentides sätestatud nõuetele, on raamlepingu haldajal õigus leping lõpetada.
   3. Kumbki pool ei tohi lepingust tulenevaid õigusi ega kohustusi üle anda ega muul viisil loovutada kolmandale isikule ilma teise poole eelneva kirjaliku nõusolekuta.
   4. Pooled võivad lepingut muuta RHS § 123 lg 1 sätestatud tingimustel.
   5. Raamlepingu haldajal on õigus leping ette teatamata ühepoolselt lõpetada, kui:
      1. müüja suhtes on algatatud likvideerimis- või pankrotimenetlus;
      2. müüjalon maksuvõlg riigihangete seaduse § 95 lg 1 punkti 4 tähenduses ning müüja ei ole maksuvõlga likvideerinud mõistliku aja jooksul pärast raamlepingu haldaja vastavasisulist teadet.
10. **Lõppsätted**
    1. Müüja esitab raamlepingu haldajale andmed 12 kuu jooksul lepingu alusel temaga sõlmitud hankelepingute sõlmimise aja ja maksumuse kohta 15 päeva jooksul pärast iga 12 kuu möödumist lepingu sõlmimisest arvates.
    2. Pooled juhinduvad lepingu täitmisel Eesti Vabariigis kehtivatest õigusaktidest, eelkõige kohaldatakse lepingus reguleerimata küsimustes võlaõigusseaduses vastava lepinguliigi kohta sätestatut.
    3. Müüja on teadlik, et leping on avaliku teabe seaduses sätestatud ulatuses avalik.
    4. Juhul kui lepingu mõni säte osutub vastuolus olevaks Eestis kehtivate õigusaktidega, ei mõjuta see ülejäänud sätete kehtivust.
    5. Lepinguga seotud vaidlused, mida pooled ei ole suutnud läbirääkimiste teel lahendada, antakse lahendamiseks Harju Maakohtule.
    6. Leping on allkirjastatud digitaalselt.

**Raamlepingu haldaja Müüja**